**DIRECȚIA COMUNICARE ȘI RELAȚIA CU SINDICATELE**

**COMUNICAT DE PRESĂ**

 **23.09.2014**

**Comisia Europeană a acceptat Master Planul General de Transport**

**pentru dezbatere publică**

Reprezentanţii Autorității de Management pentru Programul Operațional Sectorial „Transport” 2007-2013 (AM POST) s-au întâlnit în perioada 16-18 septembrie 2014 cu reprezentanții Comisiei Europene, pentru a analiza Varianta finală revizuită a Raportului privind Master Planul General de Transport pe termen scurt, mediu şi lung.

În cadrul acestei întâlniri, **Comisia Europeană a acceptat ca Master Planul General de Transport să fie supus dezbaterii publice**.

Până la organizarea ședințelor publice, reprezentanții Comisiei au recomandat AM POST adoptarea unor măsuri precum:

* Îmbunătățirea metodologiei de elaborare a Master Planului, prin adăugarea unor scenarii alternative de testare a proiectelor de transport, care să includă criterii de selecție ce vizează performanța economică, apartenența la rețeaua TEN-T Core, precum și criterii de mediu;
* Revizuirea valorilor estimate pentru fiecare proiect în parte;
* Asumarea reformei feroviare, care presupune punerea accentului pe o rețea feroviară redusă, introducerea serviciilor competitive pentru pasageri, a unui sistem de responsabilizare pentru performanță și a unui program de creștere a eficienței;
* Acordarea unei atenții sporite proiectelor care închid coridoarele europene de transport în actuala perioadă de programare.

Master Planul General de Transport va fi făcut public în data de 1 octombrie 2014, odată cu prezentarea acestuia în cadrul ședinței Comisiilor reunite de transport ale Parlamentului României.

Calendarul dezbaterilor cuprinde ședințe publice organizate de AM POST pentru fiecare domeniu de transport, după cum urmează:

* 7 octombrie: rutier;
* 9 octombrie: feroviar;
* 13 octombrie: naval;
* 15 octombrie: aerian și intermodal.

Detalii organizatorice cu privire la ora și locul de desfășurare a ședințelor vor fi comunicate de AM POST, în timp util, tuturor celor interesați.

**Persoane de contact:**

Anca Enăchescu – AM POST, fax: 021 319 61 78, e-mail: postransport@mt.ro;

 **Biroul de presă al MT**